**ПРОЕКТ!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от**

**ИВЕЛИНА ВАСИЛEВА - МИНИСТЪР НА ОКОЛНАТА СРЕДА И ВОДИТЕ**

**Относно:** *Проект на Решение на Министерския съвет за предложение до Народното събрание за ратифициране на Споразумението от Париж (СП) към Рамковата конвенция на ООН по изменение на климата (РКООНИК) и одобряване на тълкувателна декларация по чл. 9, параграф 1 от Споразумението*

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 85, ал. 1, т. 8 от Конституцията на Република България и чл. 31, ал. 2 от Устройствения правилник на Министерския съвет и на неговата администрация, внасям за разглеждане в Министерския съвет проект на Решение на Министерския съвет за предложение до Народното събрание за ратифициране на Споразумението от Париж към Рамковата конвенция на ООН по изменение на климата

На **21-та Конференция на страните по РКООНИК** бе финализиран започнатият през 2011 г. процес, известен като „*Платформата от Дърбан за засилени действия”*, в който се структурираха преговорите по приемане на ново глобално споразумение за климата. На **12 декември 2015 г. в Париж** споразумението бе прието без възражения от всички 196 страни по Конвенцията. Постигнатото съгласие за приемане на глобални действия за ограничаване на глобалното затопляне постави началото на качествено нов етап на международното сътрудничество в борбата срещу изменението на климата.

Със Споразумението се прие т. нар. **температурна цел за ограничаване на повишаването на глобалната средна температура значително под 2°С в сравнение с нивата от преди индустриализацията, като се продължат усилията нейното увеличение да не надвишава 1.5° С** (индикативна цел). Страните ще се стремят да постигнат най-високата стойност в глобалните емисии на парникови газове възможно най-скоро, като за развиващите се страни този процес ще бъде по-дълъг, след което трябва да се предприемат бързи намаления на емисиите с оглед достигане на нулеви нетни емисии след 2050 г. при липса на конкретен график за постигането им.

Съгласно разпоредбите на Споразумението всяка страна по него ще подготвя, представя и поддържа последващи **национално определени приноси (nationally determined contributions (NDCs)),** които *възнамерява* да постигне. За тази цел страните трябва да осъществяват национални мерки за смекчаване. Развитите страни следва да продължат своята водеща роля в борбата срещу изменението на климата чрез приемане на абсолютни количествени цели за намаляване на емисиите, обхващащи цялата икономика. **Държавите-членки на Европейския съюз ще изпълняват задълженията си по новото споразумение съвместно. В тази връзка предвиденият ангажимент не вменява допълнителни задължения на ЕС и неговите държави-членки, в това число България, към вече поетата от Съюза** **през октомври 2014 г. вътрешна обща цел за намаляване на емисиите парникови газове с най-малко 40% до 2030 г. Съгласно публикувания на 20 юли 2016 г. Летен пакет на Европейската комисия, индивидуалната цел за страната за секторите извън Европейската схема за търговия с емисии за периода 2020-2030 г. е възможно най-ниската в Европейския съюз – запазване на нивото на емисиите на парникови газове на нивата от 2005 г. (0% спрямо 2005 г.)**

Развиващите се страни следва да продължат усилията си за смекчаване и се насърчават да „преминат във времето към цели за ограничаване или намаляване на емисиите, включващи всички икономически сектори в светлината на различните национални обстоятелства”. Амбицията на усилията на развиващите страни се поставя в зависимост от степента на наличната подкрепа.

Със Споразумението се установява **нов пазарен механизъм, който ще функционира чрез строги правила за отчетност и избягване на двойно отчитане.** Механизмът има за цел подпомагане намаляването на емисии на парникови газове и подкрепа на устойчивото развитие, като участието в него е доброволно.

Споразумението от Париж установява **глобална цел за адаптация** за повишаване на капацитета за адаптация, укрепване на устойчивостта и намаляване на уязвимостта към последиците от климатичните промени.

Съгласно чл. 9, параграф 1, развитите страни имат задължения да предоставят финансови средства на развиващите се страни за дейности за смекчаване и адаптация **в продължение на съществуващите им задължения съгласно Конвенцията.** „Другите страни се насърчават да предоставят или да продължат да предоставят финансова помощ на доброволна основа”. Развитите страни следва да продължат своята водеща роля за мобилизиране на финансова помощ от голямо разнообразие източници, инструменти и канали, като се отбелязва значителната роля на публичните средства. Канализирането на финансови средства за борбата срещу изменението на климата следва да представлява прогресия отвъд досегашните усилия.

**Новото споразумение не преразглежда статута на Република България по РКООНИК и българската страна продължава да се счита за „страна с икономика в преход”. България не попада в Анекс II на РКООНИК, в който са включени страните донори и настоящите ни ангажименти не предполагат задължителни финансови вноски. Като „страна с икономка в преход“ България ще продължи да предоставя финансова помощ доброволно. С оглед на това е целесъобразно, при ратифициране на Споразумението, да бъде внесена тълкувателна декларация относно чл. 9, параграф 1, съдържаща тълкуванието на България на разпоредбата, а именно, че тя не поражда нови задължения за страната за предоставяне на финансиране за развиващите се държави.**

Предвижда се още осъществяване на **глобален преглед на изпълнението на споразумението** на всеки пет години за оценка на колективния напредък към постигане на неговата дългосрочна цел. Първият глобален преглед ще се проведе през 2023 г.

Споразумението от Париж беше подписано на 22 април тази година от 175 страни. За България то бе подписано от президента Росен Плевнелиев. То ще остане открито за подписване в седалището на ООН в Ню Йорк, САЩ, до 21 април 2017 г. **Споразумението ще влезе в сила тридесет дни след датата на депозиране на инструменти за ратификация, приемане, одобрение или присъединяване от поне 55 страни, отговарящи най-малко за 55% от световните емисии на парникови газове.**

**За Европейския съюз ранната ратификация на Парижкото споразумение от държавите членки и от ЕС е първостепенен приоритет, за да се избегне ситуация, при която Парижкото споразумение да влезе в сила, без ЕС да е страна по него. Европейската комисия периодично изисква информация от държавите членки за статуса на националния процес по ратификация.**

**Повечето държави членки са започнали националните си процеси на ратификация, като Франция и Унгария са ги приключили, а Люксембург, Португалия, Австрия** и **Германия** ще приключат националните си процедури по ратификация преди СОР22 в Маракеш (7 – 18 ноември 2016 г.).

Предложеният акт не предвижда хармонизация с правото на Европейския съюз, поради което не се изготвя справка за съответствие с европейското право.

Приложеният акт няма да окаже пряко или косвено въздействия върху държавния бюджет, поради което е приложена финансова обосновка, одобрена от министъра на финансите, съгласно чл. 35, ал. 1, т. 4, „б” от Устройствения правилник на Министерския съвет и на неговата администрация.

Проектът на акт е публикуван на интернет страницата на Министерство на околната среда и водите и на Портала за обществени консултации към Министерския съвет в съответствие с чл. 26 от Закона за нормативните актове.

**УВАЖАЕМИ ГОСПОДИН МИНИСТЪР - ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Предвид гореизложеното и на основание чл. 8, ал. 4, т.1 от Устройствения правилник на Министерския съвет и на неговата администрация и чл. 4-6 и чл. 7, ал. 2 и чл. 19, ал. 1 и 2 от Закона за международните договори на Република България, предлагаме Министерският съвет да разгледа и приеме приложения проект на Решение на Министерския съвет за предложение до Народното събрание за ратифициране на Споразумението от Париж към Рамковата конвенция на ООН по изменение на климата и одобряване на тълкувателна декларация по чл. 9, параграф 1 от Споразумението.

**ИВЕЛИНА ВАСИЛЕВА**

*Министър на околната среда и водите*